**Оцена резултата научног, истраживачког, односно уметничког рада кандидата**

Кандидаткиња др Снежана Божић својим научним и истраживачким деловањем остварила је запажене резултате у ужој научној области за коју се бира.

Докторску дисертацију под насловом *Интернет и мултимедија као средства у настави књижевности* одбранила је на Филозофском факултету у Нишу, 12. маја 2015. године, пред комисијом у саставу: проф. др Марина Јањић, проф. др Бранка Јакшић Провчи, проф. др Љиљана Бајић, проф. др Снежана Милосављевић Милић, доц. др Јелена Максимовић. Дисертацију је радила под менторством проф. др Марине Јањић. Од последњег избора др Снежана Божић објавила је више радова у часописима са листе Министарства за науку. Поред тога, њен ангажман обележила су и бројна саопштења на међународним и домаћим научним скуповима која су објављена у целини у међународним, тематским зборницима, и у угледним домаћим зборницима.

Од 2007. године до 2014. године била је сарадник на пројекту Књижевност и историја (146025Д МНЗЖСРС)

Била је један од реализатора Републичког зимског семинара у Београду, као и семинара *Савремени приступи у настави српског језика и књижевности.* У периоду од 2002. до 2005. била је члан Комисије за полагање стручних испита за приправнике наставнике, стручне сараднике и васпитаче на Студијској групи за српски језик и књижевност.

Због свега наведеног Департман за српску и компаративну књижевност оцењује да је др Снежана Божић показала значајну способност за научни и истраживачки рад, подржава њен избор у звање **доцента**, и предлаже Изборном већу да донесе ПОЗИТИВНУ оцену за резултате њеног научног и истраживачког рада.

**Оцена ангажовања кандидата у развоју наставе и других делатности високошколске установе**

Кандидаткиња др Снежана Божић коју је комисија предложила за избор у звање доцента за ужу научну област *Српска и компаративна књижевност (Увод у методику и методика наставе српског језика* и *Методика наставе књижевности)* испољила је карактеристике које су значајно допринеле развоју наставе. Она је добар познавалац области из којих је држала вежбе и држи до високих стандарда и сталног осавремењивања материје којом се бави. Поред тога, савесно приступа наставном процесу залажући се за активан однос студената у настави.

Кандидаткиња је учествовала у комисијама за одбрану дипломских радова. Члан је Већа Центра за образовање наставника и професионално усавршавање на Филозофском факултету у Нишу.

Од 2007. до 2014. године била је члан редакције часописа *Градина*, као и члан жирија за доделу књижевних награда *Стеван Сремац* и *Бранко Миљковић*. Члан је Српског књижевног друштва и Друштва књижевних преводилаца Ниша.

Департман за српску и компаративну књижевност оцењује да се кандидаткиња др Снежана Божић на прави начин ангажовала у развоју наставе Филозофског факултета, подржава њен избор у звање **доцента** и предлаже Изборном већу да донесе ПОЗИТИВНУ оцену за резултате кандидаткињиног ангажовања у развоју наставе и других делатности високошколске установе.

**Оцена резултата педагошког рада кандидата**

Кандидаткиња др Снежана Божић коју је комисија предложила за избор у звање **доцента** за ужу научну област *Српска и компаративна књижевност* (*(Увод у методику у методика наставе српског језика* и *Методика наставе књижевности)* остварила је значајне резултате у свом досадашњем педагошком раду.

Испољила је смисао за педагошки рад изводећи вежбе са студентима на јасан и пријемчив начин, инсистирајући на успешној комуникацији. Мотивисала је студенте на продубљивање знања преко консултација око савладавања обавезног градива и у изради семинарских радова.

Због овога Департман за српску и компаративну књижевност оцењује да је кандидаткиња др Снежана Божић постигла завидне резултате у свом педагошком раду, па предлаже Изборном већу да донесе ПОЗИТИВНУ оцену резултата кандидаткињиног педагошког рада.